### NN 14/2026 (11.2.2026.), Pravilnik o vrsti, načinu vođenja i uporabe te načinu i rokovima čuvanja evidencija u Ministarstvu financija, Carinskoj upravi

MINISTARSTVO FINANCIJA

139

Na temelju članka 30. stavka 4. Zakona o carinskoj službi (»Narodne novine«, br. 68/13, 30/14, 115/16, 39/19, 98/19, 155/23 i 36/24), ministar financija donosi

PRAVILNIK

O VRSTI, NAČINU VOĐENJA I UPORABE TE NAČINU I ROKOVIMA ČUVANJA EVIDENCIJA U MINISTARSTVU FINANCIJA, CARINSKOJ UPRAVI

PREDMET PRAVILNIKA

Članak 1.

Ovim Pravilnikom uređuju se vrste evidencija koje vodi Ministarstvo financija, Carinska uprava (u daljnjem tekstu: Carinska uprava), način njihovog vođenja i uporabe te način i rokovi čuvanja evidencija iz nadležnosti Carinske uprave, a koje su u skladu sa zakonom kojim se uređuje upravljanje dokumentarnim i arhivskim gradivom.

RODNA NEUTRALNOST IZRAZA

Članak 2.

Riječi i pojmovi koji imaju rodno značenje korišteni u ovom Pravilniku odnose se jednako na muški i ženski rod bez obzira jesu li korišteni u muškom ili ženskom rodu.

VRSTE EVIDENCIJA

Članak 3.

(1) Carinska uprava vodi:

1. evidencije o carinskim postupcima i robi,

2. evidencije iz područja prometa roba i usluga,

3. evidencije vezane uz gospodarske subjekte,

4. evidencije vezane uz posebne poreze i trošarine,

5. evidencije o prekršajnim i kaznenim postupcima iz nadležnosti Carinske uprave,

6. evidencije o uplatama, jamstvima i naplati potraživanja iz nadležnosti Carinske uprave,

7. kadrovske evidencije službenika i namještenika,

8. evidencije službenih dokumenata, predmeta i pismohrane,

9. druge evidencije propisane posebnim zakonima i pravilnicima.

(2) Evidencije iz stavka 1. ovoga članka vode se u pisanom ili digitalnom obliku, u skladu s posebnim propisima i tehničkim standardima informacijskog sustava Carinske uprave.

NAČIN VOĐENJA I UPORABA EVIDENCIJA

Članak 4.

(1) Evidencije se vode uredno, kronološki i čitljivo, a digitalne evidencije vode se u informacijskom sustavu Carinske uprave osigurane od neovlaštenog pristupa i izmjena.

(2) Evidencije se vode na hrvatskom jeziku i latiničnom pismu.

(3) Za uredno vođenje evidencija odgovorni su rukovoditelji ustrojstvenih jedinica Carinske uprave.

Članak 5.

Evidencije se koriste isključivo u službene svrhe, u skladu s propisima o tajnosti podataka, zaštiti osobnih podataka i pristupu informacijama.

Članak 6.

(1) Podaci iz evidencija mogu se koristiti u znanstvene i statističke svrhe u skladu s posebnim propisima.

(2) Razni brojčani podaci iz evidencija mogu se koristiti u statističke i analitičke svrhe uz anonimizaciju osobnih podataka.

ČUVANJE I ARHIVIRANJE

Članak 7.

(1) Evidencije se u ustrojstvenim jedinicama čuvaju onoliko dugo koliko zahtjeva proslovni proces, a nakon toga se obvezno predaju u pismohranu Carinske uprave.

(2) Evidencije se u pismohrani čuvaju sukladno rokovima određenim zakonom kojim se uređuje upravljanje dokumentarnim i arhivskim gradivom i Pravilima za upravljanje dokumentarnim gradivom u Carinskoj upravi čiji sastavni dio čini Popis dokumentarnog gradiva Carinske uprave, Središnjeg ureda i područnih carinskih ureda s rokovima čuvanja.

(3) Popis dokumentarnog gradiva iz stavka 1. ovoga članka Carinska uprava dužna je nadležnom državnom arhivu dostaviti na odobrenje.

(4) Po isteku roka čuvanja evidencija u pismohrani, isto se uništava na siguran način.

Članak 8.

Za zaštitu, čuvanje i arhiviranje evidencija odgovoran je rukovoditelj ustrojstvene jedinice Carinske uprave koja je Uredbom o unutarnjem ustrojstvu Ministarstva financija i Pravilnikom o unutarnjem redu Ministarstva financija zadužena za poslove pismohrane.

ZAVRŠNA ODREDBA

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/43
 Urbroj: 513-02-1820/9-26-11
 Zagreb, 5. veljače 2026.

Potpredsjednik
 Vlade Republike Hrvatske
 i ministar financija
 dr. sc. Tomislav Ćorić, v. r.